આ બંને રૃટમાં વચ્ચે સંવેદનશીલ એરિયા આવતો હોવાથી સુરક્ષા દળો એલર્ટ છે. બાલતાલ બેઇઝ કેમ્પ જવા માટે ગંડરબાલથી પસાર થવું પડે છે, જ્યારે પહેલગામ તરફ જવા માટે અનંતનાગ એરિયામાંથી પસાર થવું પડે છે. આ બંને વિસ્તારોમાં છેલ્લા કેટલાક સમયથી પથ્થરબાજી અને આતંકવાદી ઘટનાઓ બની રહી છે. ગયા વર્ષે ૧૦ જુલાઈ, ર૦૧૭ના રોજ અનંતનાગ નજીક જ અમરનાથ યાત્રાએ ગયેલા ગુજરાતીઓને આતંકવાદીઓએ નિશાન બનાવ્યા હતા. આ ઘટનામાં નવ લોકોનાં મોત થયાં હતાં. અમરનાથ યાત્રાને લઈને જમ્મુ – કાશ્મીર સરકાર, કેન્દ્ર સરકાર અને અમરનાથ શ્રાઇન બોર્ડ સતત સ્થિતિની સમીક્ષા કરે છે. મે મહિનામાં રાજ્યપાલ અને અમરનાથ શ્રાઇન બોર્ડના ચૅરમેન એન.એન. વ્હોરાએ શ્રીનગરમાં એક ઉચ્ચસ્તરીય બેઠક બોલાવીને સમીક્ષા કરી હતી. રમઝાન મહિનામાં પણ પાકિસ્તાન તરફથી સતત સીઝફાયરનો ભંગ અને આતંકી ઘટનાઓ વધી હતી.